b"\n_START_ARTICLE_\nDSpace\n_START_SECTION_\nAjalugu\n_START_PARAGRAPH_\nDSpace'i esimene avalik versioon valmis 2002 novembris MITi ja Hewlett-Packard Labsi koost\xc3\xb6\xc3\xb6na. P\xc3\xa4rast esimese kasutajate grupi koosolekut 2004. aasta m\xc3\xa4rtsis moodustasid huvitatud organisatsioonid DSpace'i F\xc3\xb6deratsiooni, mis m\xc3\xa4\xc3\xa4ras edaspidiseks tarkvara arenduse mudeliks Apache Software Foundationi mudeli, samuti moodustati DSpace'i koodi (commiter) grupp. Juulis 2007, kui DSpace kasutajate kommuun oli suureks kasvanud, asutasid Hewlett-Packard ja MIT DSpace Foundationi: mittetulundusliku organisatsiooni, mis andis juhtimisalast ja muud tuge. Mais 2009 viis koost\xc3\xb6\xc3\xb6 sarnaste projektidega ning kasvav s\xc3\xbcnergia DSpace Foundationi ja Fedora Commonsi vahel kahe organisatsiooni liitumiseni, et j\xc3\xa4tkata \xc3\xbchist missiooni mittetulunduslikus DuraSpace'is. Praegu saab DSpace'i tarkvara ja kasutajate kommuun tuge ja muud juhendamist DuraSpace'ilt.\n_START_SECTION_\nTehnoloogia\n_START_PARAGRAPH_\nDSpace on koostoimeliste Java veebirakenduste ja utiliitide kogum, mis haldab objektide hoidlat ja sellega seotud metainfo hoidlat. Veebirakendused annavad kasutajaliidesed halduseks, hoidmiseks, vastuv\xc3\xb5tuks, otsimiseks ja ligip\xc3\xa4\xc3\xa4suks. Objektide hoidla eest hoolitseb failis\xc3\xbcsteem v\xc3\xb5i samalaadne salvestuss\xc3\xbcsteem. Metainfo, sealhulgas ligip\xc3\xa4\xc3\xa4su- ja konfiguratsiooniinfo, salvestatakse relatsioonilisse andmebaasi, toetatud on PostgreSQLi ja Oracle'i andmebaasid. DSpace toetab kahte p\xc3\xb5hilist veebiliidest: JSPUI-d, mis kasutab JSP-d (JavaServer Pages) ja Java Servlet API-t ja XMLUI-d (ehk Manakini), mis baseerub Apache Cocoonil ja kasutab XMLi ja XSLT-d. _NEWLINE_DSpace'is hoitav on tehtud k\xc3\xa4ttesaadavaks peamiselt \xc3\xbcle veebiliidese, samas on toetatud ligip\xc3\xa4\xc3\xa4s \xc3\xbcle OAI-PMH v2.0, ja saab eksportida METSi (Metadata Encoding and Transmission Standard) pakette. DSpace toetab institutsionaalsete repositooriumide koostoimimiseks kasutuses olevaid tunnustatud standardeid, nagu Open Archives Initiative Protocol for Metadata Harvesting (OAI-PMH), SWORD, OpenSearch ja RSS. Ainese kirjeldamisel on kasutuses Dublin Core, soovitatav on j\xc3\xa4rgida dokumenti DCMI Metadata Terms. Viimastes DSpace'i versioonides on toetatud faceted search ja sirvimine funktsionaalsus Apache Solri abil."